Up-333/98
Natisni
Opravilna št.:
Up-333/98
Datum odločitve:
12. 5. 1999
ECLI:
ECLI:SI:USRS:1999:Up.333.98
Akt:
Ustavna pritožba I. H. zoper Poročilo o izidu volitev članov Občinskega sveta Občine Ormož (Uradni vestnik Občine Ormož, št. 12/98)
Izrek:
Ustavna pritožba I. H. zoper Poročilo o izidu volitev članov Občinskega sveta Občine Ormož se zavrže.
Evidenčni stavek:
Ustavna pritožba (kot tudi vse druge vloge) mora vsebovati določene sestavine, ki so potrebne za njeno obravnavanje. Ena izmed osnovnih sestavin ustavne pritožbe je, da oseba, ki zastopa pritožnika, izkaže pooblastilo za zastopanje, ali pa izkaže, da so tudi njej kot zastopniku z izpodbijanim aktom kršene določene ustavne pravice in svoboščine. Ker pritožnik v določenem roku ni predložil pooblastila za zastopanje, je Ustavno sodišče ustavno pritožbo zavrglo.
Geslo:
Nepopolna vloga in njena nedopolnitev v določenem roku.

Pooblastilo za zastopanje.
Pravna podlaga:
Zakon o Ustavnem sodišču (ZUstS), 51., 4. al. 1. odst. 55. čl.
Opomba:
Vrsta zadeve:
ustavna pritožba
Vrsta akta:
drugi akti
Datum vloge:
8. 2. 1998
Vrsta odločitve:
sklep
Vrsta rešitve:
zavrženje
Dokument:
US19472
Up-333/98
12. 5. 1999
S K L E P
Ustavno sodišče je v postopku za preizkus ustavne pritožbe I. H. iz V. N. na seji dne 12. maja 1999
s k l e n i l o :
Ustavna pritožba I. H. zoper Poročilo o izidu volitev članov Občinskega sveta Občine Ormož (Uradni vestnik Občine Ormož, št. 12/98) se zavrže.
O b r a z l o ž i t e v
1. Pritožnik je vložil ustavno pritožbo v imenu Nestrankarske liste volivcev - neodvisni, V. N. - P. V njej navaja, da je NLV - neodvisni nastopala na volitvah svetnikov Občinskega sveta Občine Ormož v četrti volilni enoti in na volitvah za člane sveta Krajevne skupnosti V. N. Meni, da so volilni izidi, ki jih je Občinska volilna komisija ugotovila na podlagi posameznih določb Zakona o lokalnih volitvah (Uradni list RS, št. 72/93, 7/94, 33/94 in 70/95 - v nadaljevanju: ZLV), ki urejajo proporcionalne volitve z uporabo D Hondtovega sistema, v nasprotju s temeljnimi človekovimi pravicami in svoboščinami.
Takšen volilni sistem, ki ne upošteva volje volilcev, naj bi kršil enakost vseh državljanov, da imajo pravico voliti in biti izvoljeni. Nadalje pritožnik navaja določene kršitve, ki naj bi jih storila Občinska volilna komisija pri svojem delu s tem, da je diskvalificirala nestrankarske liste. Zakonsko določbo o seštevanju glasov istoimenskih list naj bi uporabila le za liste političnih strank, ne pa tudi za nestrankarske liste.
2. Ustavna pritožba (kot tudi vse druge vloge) mora vsebovati določene sestavine, ki so potrebne za njeno obravnavanje. Ena izmed osnovnih sestavin ustavne pritožbe je, da oseba, ki zastopa pritožnika, izkaže pooblastilo za zastopanje, ali pa izkaže, da so tudi njej kot zastopniku z izpodbijanim aktom kršene določene ustavne pravice in svoboščine. Na podlagi prvega odstavka 50. člena Zakona o Ustavnem sodišču (Uradni list RS, št. 15/94 - v nadaljevanju: ZUstS) lahko vloži ustavno pritožbo vsakdo, če meni, da mu je s posamičnim aktom kršena njegova človekova pravica ali temeljna svoboščina. Drugi odstavek 53. člena ZUstS pa zahteva, da mora pritožnik ustavni pritožbi priložiti kopijo posamičnega akta, ki ga izpodbija in tudi druge ustrezne listine, na katere opira svojo pritožbo.
3. Ker pritožnik v ustavni pritožbi izrecno navaja, da je vložil ustavno pritožbo kot pooblaščenec NLV - neodvisni, ni pa priložil pooblastila za zastopanje, ga je Ustavno sodišče z dopisom z dne 23. 3. 1999 pozvalo, da v določenem roku predloži pooblastilo. Hkrati ga je pozvalo, da naj pošlje izpodbijani akt in druge listine, na katere se sklicuje v ustavni pritožbi.
Opozorilo ga je tudi na določbo prvega odstavka 51. člena ZUstS o dopustnosti vložitve ustavne pritožbe pred izčrpanjem rednih pravnih sredstev in na določbe Zakona o lokalnih volitvah ((Uradni list RS, št. 72/93, 7/94, 33/94 in 70/95 - ZLV), ki so namenjene varstvu zakonitosti v volilnih postopkih. Ker iz ustavne pritožbe ni povsem jasno, ali pritožnik izpodbija tudi Zakon o lokalnih volitvah, ga je Ustavno sodišče tudi pozvalo, da se izjavi, ali hkrati z ustavno pritožbo vlaga tudi pobudo za začetek postopka za oceno ustavnosti ZLV, in ga opozorilo na vse sestavine, ki jih mora vsebovati pobuda za oceno ustavnosti. pritožnik je bil tudi opozorjen na posledice v primer, če v danem roku pritožbe ne bo dopolnil.
4. Pritožnik v določenem roku ni odgovoril na poziv za dopolnitev vložene ustavne pritožbe in ni predložil pooblastila za zastopanje. Zato je Ustavno sodišče ustavno pritožbo zavrglo. 5. Senat Ustavnega sodišča je ta sklep sprejel na podlagi četrte alinee prvega odstavka 55. člena ZUstS v sestavi: predsednica senata Milojka Modrijan ter člana dr. Janez Čebulj in Lojze Janko.
Predsednica senata:
Milojka Modrijan